Kjell Samuelsson

Kjell William Alf Samuelsson (s. 18. lokakuuta 1958 Tingsryd, Ruotsi) on ruotsalainen entinen jääkiekkopuolustaja ja nykyinen valmentaja. Peräti 201 senttimetriä pitkä puolustava puolustaja laukoi oikelta puolelta. Samuelsson pelasi NHL:ssä yhteensä 813 runkosarjaottelua tehoin 48+138=186. Jäähyminuutteja tuli 1225, joka on NHL:n ruotsalaispelaajilta kaikkien aikojen neljänneksi eniten.
Pelaajauransa jälkeen Samuelsson on toiminut valmentajana monta vuotta Adirondack Phantomsin ja Philadelphia Flyersin valmennustiimeissä. 
Ura.
Samuelsson oli Tingsryds AIF:n kasvatti. Hän teki debyyttinsä miesten peleissä kaudella 1976–1977, jolloin Samuelsson pelasi joukkueessa Ruotsin I-divisioonaa. Kaudella 1981–1982 hän oli Tingsrydin tehokkain puolustaja tehoilla 11+14=25 ja puolustajien pistepörssin kahdeksas. Samuelsson siirtyi kaudeksi 1983–1984 pelaamaan sarjatasoa ylemmäs Leksandiin. Ensimmäinen Elitserien-kausi toi hänelle tehot 6+6=12, ja New York Rangers varasi Samuelssonin yli-ikäisenä (25 vuotta) numerolla 119 .
Kaudeksi 1985–1986 Samuelsson siirtyi New York Rangersin organisaatioon. Hän pelasi lähes koko kauden farmijoukkue New Haven Nighthawksissa, ja NHL:n puolella Samuelsson pelasi yhdeksän ottelua sekä runkosarjassa että pudotuspeleissä. Kaudella 1986–1987 hän murtautui NHL:ään. Samuelsson aloitti kauden Rangersissa, jossa 30 ottelussa syntyivät tehot 2+6=8. Hänet kuitenkin kaupattiin joulukuussa 1986 toisen kierroksen varausvuoron kanssa Philadelphia Flyersiin vaihdossa Bob Froeseen. Samuelsson pelasi Flyersissä uransa viisi pisteiden valossa parasta NHL-kauttaan. Hän teki kaudella 1987–1988 yhden kauden piste-ennätyksensä tehoilla 6+24=30. Samalla kaudella syntyi myös Samuelssonin yhden kauden jäähyennätys 184 minuutilla. Hän pelasi kauden aikana ssa.
Helmikuussa 1992 Samuelsson kaupattiin Rick Tocchetin, Ken Wreggetin ja kolmannen kierroksen varausvuoron kanssa Pittsburgh Penguinsiin vaihdossa Mark Recchiin, Brian Benningiin ja ensimmäisen kierroksen varausvuoroon. Hän voitti Penguinsissa heti ensimmäisen kautensa aikana Stanley Cupin keväällä 1992. Samuelsson pelasi joukkueessa kevääseen 1995 asti. Kaudeksi 1995–1996 hän palasi Philadelphia Flyersiin. Kolmen siellä vietetyn kauden jälkeen Samuelsson palasi kaudeksi 1998–1999 Eurooppaan ja siirtyi itävaltalaiseen VEU Feldkirchiin. Hän kuitenkin siirtyi lokakuussa 1998 vapaana agenttina loppukaudeksi Tampa Bay Lightningin riveihin. Samuelsson ilmoitti 40-vuotiaana pelaajauransa lopettamisesta huhtikuussa 1999.
Maajoukkue.
Samuelsson edusti Ruotsia vuoden 1991 MM-kilpailuissa sekä Kanada-cupissa.
Valmentajaura.
Samuelsson aloitti valmentamisen heti pelaajauransa lopetettua kaudella 1999–2000, jolloin hän toimi ECHL-joukkue Trenton Titansin apuvalmentajana. Samuelsson on siitä asti valmentanut vain Philadelphia Flyersin organisaatiossa. Vuodet 2000–2009 hän oli AHL-joukkue Philadelphia Phantomsin apuvalmentaja ja väliin mahtui myös kausi 2006–2007 joukkueen päävalmentajana. Kaudeksi 2009–2010 Phantoms muutti Philadelphiasta Adirondackiin ja Samuelsson jatkoi siellä Adirondack Phantomsin apuvalmentajana.
Muuta.
Samuelssonin isoveli Daniel pelasi puolustajana Tingsrydissä ja viitenä kautena siellä pikkuveljensä joukkuetoverina. Daniel kuoli helmikuussa 2006 pitkäaikaiseen sairauteen vain 49-vuotiaana.
Samuelssonin lapset Lukas ja Mattias Samuelsson ovat myös pelanneet jääkiekkoa. Lukas ei jatkanut ammattilaiseksi yliopistouransa jälkeen, mutta Mattias on pelannut NHL:ssä.